Des d'avui i fins al proper 23 de maig, els dissenyadors i marques de moda poden presentar les seves sol·licituds per acollir-se als ajuts que atorga la Generalitat —a través del Consorci de Comerç, Artesania i Moda (CCAM) del Departament d'Empresa i Coneixement— per al foment de la internacionalització del sector.
El programa —dirigit a empreses de disseny de moda— vol fomentar la presència de dissenyadors i marques catalanes a l'exterior i potenciar la seva diversificació de mercats mitjançant l'estimulació de l'exportació a través de la participació individual a showrooms comercials internacionals temporals de moda o a fires internacionals del sector.
Entre les despeses subvencionables s'inclouen el transport i l'assegurança de la col·lecció, la contractació de l'espai i la seva producció, el muntatge i desmuntatge, i la promoció de la participació a la fira, showroom o exposició.
Per a les petites i mitjans empreses, els ajuts arriben fins al 20% del cost de participació en fires celebrades dins la UE, i del 50% en cas que siguin fora de la UE.
Pel que fa a les microempreses i autònoms, els ajuts arriben fins al 50% del cost de participació en qualsevol fira o showroom fora de Catalunya o de l'Estat.
El marc: pla d'incentius CCAM 2019
Aquesta línia de subvencions a la moda s'inclou dins el pla d'incentius del CCAM 2019.
Amb aquest pla de subvencions per al 2019, la Generalitat —a través del CCAM— reitera el seu suport al comerç amb l'objectiu de donar resposta als grans reptes del comerç, generar models de negoci competitius i prestigiar el sector.
Així mateix, els incentius CCAM 2019 també volen acompanyar en la transformació digital, posar el comerç al centre dels plans de ciutat, donar suport a la professionalització del món associatiu i fomentar la internacionalització del sector.
Dins de les diferents línies del pla del CCAM s'ha obert també la convocatòria de les subvencions per a la participació en fires d'àmbit català i estatal, a la qual també es poden acollir els dissenyadors i marques de moda.
D'altra banda, els dissenyadors i marques de moda que inverteixin en projectes de transformació digital al llarg del 2019 també podran acollir-se als ajuts el CCAM.
El programa d'incentius a la transformació digital dona suport a la inversió en TIC de dissenyadors i marques, amb l'objectiu d'augmentar el desenvolupament dels negocis i empreses, la millora de la productivitat i l'eficiència de l'estalvi de despeses.
Entre les despeses subvencionables s'hi troben webs, accions de comunicació i màrqueting digital, creació de botigues online, o digitalització de punt de venda, entre d'altres.
De la seva banda, l'artesania compta dins el pla d'incentius CCAM 2019 amb diferents línies d'ajut especialment dirigides al sector.
Concretament, s'ha obert la línia per a la internacionalització de l'artesania —mitjançant la participació en fires, exposicions individuals i altres actuacions internacionals—, la línia d'ajut a la promoció i comercialització dels productes artesans —a través de la presència en fires, fires-mercat o mercats d'àmbit nacional o estatal, participació en concursos, aparició en guies de comerç o turisme, o realització d'exposicions individuals— la línia per a la millora de la gestió de l'empresa artesana, i la línia per a la notorietat de les fires i fires-mercat d'artesania —dirigit a les administracions locals organitzadores.
En els propers dies estan previstes presentacions del pla d'incentius arreu del territori: a Manresa, el 29 d'abril; Tarragona, el 30 d'abril; Lleida, el 3 de maig, Tortosa, el 7 de maig; i Girona, el 8 de maig.
La presentació a Barcelona serà el 9 de maig.